**Doložka**

**o posúdení vplyvov**

**1. Vplyvy na verejné financie:**

Návrh zákona o celoživotnom vzdelávaní a o zmene a doplnení niektorých zákonov predpokladá pozitívny dopad na štátny rozpočet.

Na základe novostanovených správnych poplatkov sa predpokladá zvýšenie príjmu štátneho rozpočtu od roku 2010 nasledovne:

|  |  |  |  |  |
| --- | --- | --- | --- | --- |
| **Rok** | 2010 | 2011 | 2012 | 2013 |
| **Príjem ŠR – správne poplatky** | 31 000 EUR | 32 400 EUR | 33 200 EUR | 34 000 EUR |

Zdroj: MŠ SR. 2009 (výpočet: výber správnych poplatkov s odpočítanými finančnými nákladmi na akreditačný proces).

Do výpočtu dopadov výberu správnych poplatkov je započítané aj oslobodenie škôl a vysokých škôl v prípadoch, ak si žiadajú o akreditáciu vzdelávacieho programu, s ktorým sú už zaradené v sieti, resp. sú akreditované. Oslobodenie má zanedbateľný vplyv na štátny rozpočet vzhľadom na počet škôl a vysokých škôl, ktoré žiadajú o akreditáciu programov ďalšieho vzdelávania, počet ich akreditovaných programov a počet programov o ktoré si môžu žiadať prostredníctvom poloautomatickej akreditácie. Počet týchto programov dosahuje najviac 4,2 % z celkového objemu žiadostí. Od spoplatnenia tohto správneho úkonu sa odstupuje z dôvodu, že ministerstvu školstva týmto nevznikajú žiadne náklady na akreditačný proces týchto programov.

**2. Vplyvy na obyvateľov, hospodárenie podnikateľskej sféry a iných právnických osôb:**

Uplatňovanie zákona o celoživotnom vzdelávaní a o zmene a doplnení niektorých zákonov predpokladá pozitívny dopad na obyvateľov a zvyšovanie kvality ich  života vytváraním možností pružnejšie reagovať na potreby trhu práce prispôsobovaním svojej kvalifikácie a tým neustálym zvyšovaním ich zamestnateľnosti. Zákon taktiež predpokladá pozitívny dopad na hospodárenie podnikateľskej sféry a iných právnických osôb zjednodušením procesu získavania pracovnej sily pre nové, inovované, resp. trendové pracovné pozície. Zároveň umožní právnickým a fyzickým osobám znížiť náklady na ďalšie vzdelávanie svojich zamestnancov.

**3. Vplyvy na životné prostredie:**

Uplatňovanie zákona o celoživotnom vzdelávaní a o zmene a doplnení niektorých zákonov nemá dopad na životné prostredie.

**4. Vplyvy na zamestnanosť:**

Uplatňovanie zákona o celoživotnom vzdelávaní a o zmene a doplnení niektorých zákonov predpokladá pozitívny dopad na zamestnanosť vytváraním možností pre občanov pružnejšie nadobúdať potrebnú kvalifikáciu počas celého aktívneho života. Tým sa vytvárajú predpoklady k napĺňaniu Lisabonských cieľov vytvárať viac a lepšie pracovné miesta a tak dosiahnuť vyššiu zamestnanosť v SR. Taktiež bude mať pozitívny dopad na zosúlaďovanie pracovného a rodinného života a vzdelávacieho systému s požiadavkami trhu práce. Zároveň bude vytvárať predpoklady pre dodržiavanie zásady rovnosti príležitostí.

**5. Vplyvy na podnikateľské prostredie:**

Uplatňovanie zákona o celoživotnom vzdelávaní a o zmene a doplnení niektorých zákonov predpokladá pozitívny vplyv na podnikateľské prostredie tým, že umožní zamestnávateľomadresnejšie definovať svoje požiadavky na profil svojich budúcich zamestnancov prostredníctvom vstupovania do kvalifikačných štandardov v sústave kvalifikácií, uľahčí proces získavania pracovnej sily pre nové, inovované, resp. trendové pracovné pozície a zníži im náklady na ďalšie vzdelávanie svojich zamestnancov. Zároveň bude vytvárať predpoklady pre motiváciu ku vzdelávaniu občanov a tým prispievať k ich lepšej uplatniteľnosti na trhu práce.

Zákon o celoživotnom vzdelávaní a o zmene a doplnení niektorých zákonov prispieva k informatizácii spoločnosti v Slovenskej republike zavedením opatrení týkajúcich sa elektronizácie podávania akreditačných žiadostí vzdelávacích inštitúcií, rovnako ako vytváraním nástrojov na *on – line* orientáciu uchádzačov o vzdelávanie v ponuke kurzov vzdelávania, čím vytvára nástroje pre ľahšiu orientáciu cieľových skupín a tým aj dôležitý prvok celoživotného poradenstva v Slovenskej republike. Tieto nástroje sa budú budovať v plnej kompatibilite so zákonom č. 275/2006 Z.z. o informačných systémoch verejnej správy a o zmene a doplnení niektorých zákonov v znení zákona č. 678/2006 Z.z.  